দেশের নিরাপত্তা নিশ্চিত করতে রাজনীতি-নিরপেক্ষভাবে দিনরাত অক্লান্ত পরিশ্রম করে চলেছে যে ভারতীয় সেনাবাহিনী। তাদের কুর্নিশ। সেলাম সেই বীর জওয়ানদের, যাঁরা দেশের জন্য সীমান্তে দাঁড়িয়ে শত্রুপক্ষের সঙ্গে লড়াই করে প্রাণ দিয়েছেন। ধন্যবাদ সেই বীর সেনানীদের যাঁরা বিভিন্ন দুর্যোগ মোকাবিলায় আমাদের শেষ সম্বল। 
বলতে কোনও দ্বিধা নেই, পাকিস্তানি সেনা ও তাদের গুপ্তচর সংস্থা আইএসআই যেভাবে কাশ্মীর উপত্যকায় অশান্তি ছড়িয়ে চলেছে ও ভারতের নানা প্রান্তে উগ্রপন্থী কার্যকলাপে ইন্ধন যুগিয়ে চলেছে, তা মোকাবিলায় সর্বশক্তি দিয়ে লড়াই করে চলেছে ভারতীয় সেনা।
জাতীয়তাবাদের কথা উঠলে ভারতীয় সেনার পাশে দাঁড়াবেন না, এমন খুব কম ভারতীয়কেই পাওয়া যাবে। কাশ্মীর উপত্যকা হোক বা পাকিস্তানি ষড়যন্ত্র মোকাবিলা, এই সব ইস্যুতে ভারতীয় সেনাবাহিনীর লড়াইকে একবাক্যে সমর্থন জানান আমজনতা। কিন্তু, বিশ্বের অন্যতম শৃঙ্খলাপরায়ণ বাহিনী এ কোন বিতর্কে জড়ালো! গত ৯ এপ্রিল শ্রীনগরের উপনির্বাচনের দিন, বুদগামের চিল নামে একটি গ্রামে ফারুক দার নামের একজন যুবককে সেনা জিপের সামনে বেঁধে ঘোরানো হয়েছে। যে সেনা অফিসার এই সিদ্ধান্ত নিয়েছেন, সেই মেজর লিতুল গগৈ তাঁর উপস্থিত বুদ্ধির সাফাই দিয়ে বলেছেন, সেই মুহূর্তে পাথর ছোড়া কাশ্মীরি জনতার হাত থেকে বাঁচতে ও বড় অশান্তি এড়াতে তিনি এই সিদ্ধান্ত নিতে বাধ্য হয়েছিলেন।

কাশ্মীর উপত্যকায় স্থানীয় যুবকদের সঙ্গে নিরাপত্তারক্ষীদের সংঘর্ষ। ছবি: এএফপি
সেনাবাহিনীর জওয়ানদের উপরে সেই দিন পাথর ছোড়া হচ্ছিল। তাদের থামাতে সেনাকে গুলি চালাতে হতো। তাতে প্রাণহানির আশঙ্কা ছিল। তাই ফারুককে হাতের কাছে পেয়ে মেজর গগৈ এই সিদ্ধান্ত নেন। তিনি অভিযোগ করেছেন, ফারুকও সেদিন পাথর ছুড়ছিল সেনার দিকে। 
আরও পড়ুন:—
ঠান্ডা মাথায় এক সিদ্ধান্তেই ঠান্ডা কাশ্মীরের বিক্ষোভকারীরা। মেজর গগৈকে চিনে নিন
আলোচনাই পারে সত্যিকারের গণতন্ত্রকে সুস্থভাবে টিকিয়ে রাখতে
এই ঘটনা নিয়ে তদন্তও শুরু হয়েছিল। কিন্তু সেই তদন্ত শুরুর আগেই সেনাপ্রধান জেনারেল বিপিন রাওয়াত মেজর গগৈকে বাহবা দিয়ে পুরস্কৃত করেছেন। তদন্ত শেষ হওয়ার আগেই মেজর গগৈকে দিয়ে সাংবাদিক বৈঠক করানো হয়েছে। সর্বশেষ খবর, সেনাপ্রধান জেনারেল রাওয়াত বলেছেন, ‘‘এমন নোংরা যুদ্ধ লড়তে গেলে উদ্ভাবনী রণনীতির কথা ভাবতেই হবে।’’
ঠিকই। পাকিস্তানের এই যুদ্ধটি যে নোংরা, সে ব্যাপারে কোনও দ্বিমত থাকতে পারে না। যেভাবে প্রকাশ্যে কাশ্মীর উপত্যকার বিচ্ছিন্নতাবাদী গোষ্ঠীগুলিকে ও কাশ্মীরের যুবকদের তারা মদত দিয়ে আসছে, তা-ও সকলেরই জানা। 
কিন্তু ‘নোংরা যুদ্ধের’ মোকাবিলায় সেনাবাহিনীকে যদি একজন কাশ্মীরী যুবককে তাদের জিপে বেঁধে ঘোরাতে হয়, তাহলে তা খুবই হতাশাজনক ‘উদ্ভাবনী পন্থা’। জেনারেল রাওয়াত তাঁর বাহিনীর মনোবলে যাতে আঘাত না লাগে, তাই এসব কথা বলছেন বোধ হয়। কিন্তু সেটা করতে গিয়ে তিনি সেনাবাহিনীর ব্যর্থতাকেই প্রকট করে তুললেন না কি?
যে কোনও যুদ্ধের জন্যই নানারকম কৌশলের প্রয়োজন হয়। তবে কোনও সাধারণ কাশ্মীরীকে মানববর্ম হিসেবে ব্যবহার করে সেনাবাহিনী আসলে এটাই প্রকাশ করে ফেললো যে, তাদের উদ্ভাবনী শক্তি কতটা দুর্বল। 

কাশ্মীরে সেনাবাহিনীর রুটমার্চ। ছবি: এএফপি
ফারুক দারকে সাধারণ কাশ্মীরী বলব কেন? এ জন্যই বলব যে, এই ফারুক দার কিন্তু ভারতীয় সংবিধানকে অস্বীকার করেননি। তিনি একজন ভারতীয় নাগরিকের মতো তাঁর ভোটাধিকার প্রয়োগ করতে গিয়েছিলেন।
 তিনি বুথ নম্বর ৯০ এর ৬১২ নম্বর ভোটগ্রহণ কেন্দ্রে  গিয়ে নিজের ভোটটি দিয়ে যখন বেরিয়েছিলেন তখন সেনাবাহিনীর জওয়ানরা তাঁকে আটক করে জিপে বাঁধে। খবরে প্রকাশ, তিনি সেই জায়গা থেকে পালিয়ে যাচ্ছিলেন না। অন্যরা তাঁকে সরে যেতে বললেও, তিনি যাননি। কারণ তিনি আইন মেনে চলা একজন নাগরিকের মতোই ভয় পাননি। 
যারা সেনার উপর পাথর ছুড়ছিল, তারা মোটেই সঠিক কাজ করছিল না। কিন্তু তাদের নেতা কে? তাদের নেতাকে সেনাবাহিনী ধরতে পেরেছিল সেইদিন? উগ্রপন্থী কার্যকলাপে যুক্ত রয়েছে এমন কারও বিরুদ্ধে ব্যবস্থা নিলে সেনাকে এই বিতর্কের মধ্যে পড়তে হত না। 
কাশ্মীরকে যদি ভারতের অঙ্গ বলে দাবি করি, তবে ভারতের সংবিধান মেনে চলা একজন নাগরিককেও ভারতীয় বলেই মনে করব। আজ যে সেনাবাহিনী একজন ভারতীয় নাগরিককে তাদের জিপের সামনে মানববর্ম হিসেবে ব্যবহার করে প্রধানের কাছে বাহবা কুড়লো, মনে রাখতে হবে, সেই সেনাবাহিনীই কিন্তু একদিন মাওবাদী দমন অভিযানে সরাসরি অংশ নিতে নারাজ ছিল। তখন সেনাবাহিনীর যু্ক্তি ছিল, ভারতীয় নাগরিকদের বিরুদ্ধে ভারতীয় সেনাবাহিনী যুদ্ধ করতে পারে না। প্রসঙ্গত, মাওবাদীদের উস্কানিতে অনেক আদিবাসী মানুষও সেই লড়াইয়ে লাল-বাহিনীর পক্ষে ছিলেন। 

শ্রীনগরে কার্ফু। ছবি: এএফপি
মানবাধিকার রক্ষার ক্লিশে বচন বাদই দিলাম। উত্তর-পূর্ব ভারত থেকেই ঝুড়ি ঝুড়ি অভিযোগ সেনাবাহিনীর বিরুদ্ধে রয়েছে। কিন্তু ভেবে দেখুন, ফারুক দার কি আর নির্বাচনে অংশ নিতে ভোটকেন্দ্রে যাবেন? আরও যাঁরা এই ভয়ঙ্কর ঘটনার সাক্ষী রইলেন, তাঁদের মধ্যে কতজন ভারতীয় সংবিধানে বিশ্বাস রাখবেন?
ভারতীয় সেনা হয়ত এভাবে ভয়ে রাখতে চাইছে উপত্যকার উগ্রপন্থী সমর্থনকারীদের। কিন্তু সেটি করতে গিয়ে কতজনের ঘৃণার পাত্র হল, সেনাবাহিনী তার খবর কী রাখলেন জেনারেল রাওয়াত? কাশ্মীরী জনতাকে আরও দুই ইঞ্চি হলেও দুরে সরিয়ে দিলেন রাওয়াত, তার কোনও খবর রাখবেন তিনি?
জাতীয়তাবাদের নামে তো সমর্থন পেয়েছেন অনেক। কিন্তু তার অপব্যবহার ভারতীয় সেনাবাহিনীর কাছে আশা করা যায় না। জেনারেল বিপিন রাওয়াত নতুন দৃষ্টান্ত স্থাপন করে আসলে ভারতীয় সেনাবাহিনীর সম্মানহানিই করলেন।